ಹೈಲ್ಯಾಂಡ್ ಇಸ್ಲಾಮಿಕ್ ಫೋರಂನಿಂದ 20ನೆ ಮನೆ ಹಸ್ತಾಂತರ ಮಂಗಳೂರು, ಆ. 29: ಹೈಲ್ಯಾಂಡ್ ಇಸ್ಲಾಮಿಕ್ ಫೋರಂನ ಎಚ್ಐಎಫ್ ಇಂಡಿಯಾ ಪ್ರೊಜೆಕ್ಟ್ ಆಶಿಯಾನ ವತಿಯಿಂದ ವರ್ಷಕ್ಕೆ 10 ಮನೆ ನಿರ್ಮಿಸಿ ಕೊಡುವ ಯೋಜನೆಯಡಿ ನೆಲ್ಯಾಡಿ ಸಮೀಪದ ಆರ್ಲ ಎಂಬಲ್ಲಿ ನಿರ್ಮಿಸಲಾದ 20ನೆ ಮನೆಯನ್ನು ಗುರುವಾರ ನಡೆದ ಸರಳ ಕಾರ್ಯಕ್ರಮದಲ್ಲಿ ಹಸ್ತಾಂತರಿಸಲಾಯಿತು. ಪತಿಯ ಆಶ್ರಯ ವಂಚಿತ ಮಹಿಳೆಯು ತನ್ನ ತಾಯಿ ಮತ್ತು ಇಬ್ಬರು ಮಕ್ಕಳ ಜೊತೆ ಜೋಪಡಿಯೊಂದರಲ್ಲಿ ವಾಸವಾಗಿದ್ದರು. ಈ ಬಗ್ಗೆ ಮಾಹಿತಿ ತಿಳಿದ ಎಚ್ಐಎಫ್ ತಂಡವು ತ್ವರಿತಗತಿಯಲ್ಲಿ ಮನೆ ನಿರ್ಮಿಸಿಕೊಟ್ಟಿತ್ತು. ಕೋಲ್ಪೆ ಬದ್ರಿಯಾ ಜುಮಾ ಮಸ್ಜಿದ್ನ ಖತೀಬ್ ಮುಹಮ್ಮದ್ ಶರೀಫ್ ದಾರಿಮಿ ಮತ್ತು ಉದ್ಯಮಿ, ಆಕ್ಯುರೇಟ್ ಸಂಸ್ಥೆಯ ನಿರ್ದೇಶಕ ಖಾಲಿದ್ ಈ ಮನೆಯ ಕೀಲಿಕೈಯನ್ನು ಅರ್ಹ ಕುಟುಂಬಕ್ಕೆ ಹಸ್ತಾಂತರಿಸಿದರು. ಮಂಗಳೂರಿನ ಮಸ್ಜಿದುಲ್ ಏಹ್ಸಾನ್ನ ಖತೀಬ್ ಮೌಲಾನಾ ಅಲ್ತಾಫ್ ಹುಸೈನ್ ಅತಿಥಿಗಳಾಗಿದ್ದರು. ಕಾರ್ಯಕ್ರಮದ ಅಧ್ಯಕ್ಷತೆ ವಹಿಸಿದ್ದ ಎಚ್ಐಎಫ್ ಅಧ್ಯಕ್ಷ ಸಾಜಿದ್ ಎ.ಕೆ. ಸಂಘಟನೆಯ ಪ್ರಾಜೆಕ್ಟ್ ಆಶಿಯಾನದ ಬಗ್ಗೆ ವಿವರಿಸಿದರು. ಎಚ್ಐಎಫ್ ಪ್ರೊಜೆಕ್ಟ್ ಆಶಿಯಾನದ ಸಂಚಾಲಕ ನಾಝಿಮ್ ಎ.ಕೆ. ಉಪಸ್ಥಿತರಿದ್ದರು. ರಿಝ್ವಿನ್ ಪಾಂಡೇಶ್ವರ ಕಾರ್ಯಕ್ರಮ ನಿರೂಪಿಸಿದ್ದರು